Broj: 711-I-854-P-169/22-02-21

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Martine Šimunije,** **voditeljice računovodstva trgovačkog društva KOMUNALNO PITOMAČA d.o.o.** **za opskrbu vodom, plinom te održavanje tržnica, groblja i javnih površina, trgovina na veliko i malo i niskogradnja**,za davanjem očitovanja Povjerenstva,na 164. sjednici, održanoj dana 22. ožujka 2022.g., daje sljedeće

**OČITOVANJE**

1. **Sukladno članku 7. točki d.) ZSSI-a, obveznicima iz članka 3. stavka 1. i 2. ZSSI-a zabranjeno je pored plaće koju primaju za obnašanje dužnosti primiti** **dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, dar u naravi, poklon bonove kao i ostale neoporezive nagrade koje ne predstavljaju plaću niti naknadu putnih i drugih opravdanih troškova za obnašanje javne dužnosti.**
2. **Sukladno odredbama ZSSI-a nema zapreke da obveznici iz točke I. izreke prime isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, te da koriste službeno vozilo, mobitel i računalo, jer se radi o isplatama koje su povezane s obnašanjem javne dužnosti koju obveznici mogu primiti.**
3. **Sukladno odredbama ZSSI-a povećanje osnovice bruto plaće za minuli rad ne smatra se primanjem dodatne naknade za poslove obnašanja javne dužnosti u smislu članka 7. točke d) ZSSI-a.**

Obrazloženje

Zahtjev za davanjem očitovanja Povjerenstva podnijela je Martina Šimunija, voditeljica računovodstva trgovačkog društva KOMUNALNO PITOMAČA d.o.o. za opskrbu vodom, plinom te održavanje tržnica, groblja i javnih površina, trgovina na veliko i malo i niskogradnja. U Povjerenstvu zahtjev je zaprimljen 08. ožujka 2022. pod poslovnim brojem 711-U-3472-P-169/22-01-5, povodom kojeg se vodi predmet broj P-169/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i onih uprava u kojima su većinski vlasnici trgovačka društva u kojima većinski udio imaju jedinice lokalne/područne samouprave, obveznici ZSSI-a, stoga je član Uprave (direktor) trgovačkog društva KOMUNALNO PITOMAČA d.o.o. zakonski obveznik.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi da prema smjernicama Povjerenstva od 31.siječnja 2022. godine obveznici koji su navedeni u članku 3. ZSSI-a, koji temeljem ugovora o radu obnašaju javnu dužnost, ne smiju pored plaće primati kao što su isplate božićnice, regresa za godišnji odmor, dar za dijete, bonusa za ostvarene rezultate, uplate u dobrovoljni mirovinski fond, dodatno zdravstveno osiguranje, životno osiguranje i si. jer se drugi primici isplaćenu uz plaću ne mogu smatrati plaćom obveznika, već drugim dohotkom za obnašanje javne dužnosti.

Podnositeljica traži mišljenje Povjerenstva kako tretirati sljedeće neoporezive primitke: isplatu troškova prijevoza na posao i s posla, trošak prehrane, nagrada za radne rezultate, jubilarna nagrada, isplata putnog naloga sa službenog puta i dar u naravi, odnosno smiju li se navedeni neoporezivi primici isplatiti ili se i oni također definiraju kao drugi dohodak te mogu li se navedeni primici isplatiti kao drugi dohodak.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, obveznici iz članka 3. ZSSI-a, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, dar u naravi, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Nadalje, navedeni obveznici ZSSI-a mogu primiti isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, te mogu koristiti službeno vozilo, mobitel o računalo.

Naime, navedeni primici predstavljaju troškove koji su povezani s obnašanjem javne dužnosti te se radi o različitim oblicima potpora i pomoći koje se isplaćuju jednokratno ili ukoliko nastupe izvanredne okolnosti koje su povod za isplatu te je stoga njihov primitak dopušten, jer se ne radi o primicima dodatne naknade za poslove obnašanja javne dužnosti.

Isto tako, obveznici mogu primiti jednokratnu uplatu dopunskog zdravstvenog osiguranja ukoliko je ista ugovorena i u cijelosti plaćena prije stupanja na snagu ZSSI-a, odnosno prije 25. prosinca 2021.g.

Nadalje, povećanje osnovice bruto plaće za navršene godine radnog staža ne može se smatrati dodatnom naknadom za poslove obnašanja javne dužnosti budući da se ne radi o materijalnom pravu proizašlom iz radnog odnosa već jednom od čimbenika prilikom izračuna plaće.

Odgovor na pitanje u pogledu načina isplate primitaka, odnosno mogu li se primici troškova prijevoza na posao i s posla te prehrane, nagrada za radne rezultate, jubilarna nagrada, isplata putnog naloga sa službenog puta i dar u naravi isplatiti kao drugi dohodak, nije u nadležnosti Povjerenstva, već Porezne uprave Ministarstva financija.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana